Annonce

FODBOLD - Efterårets mange kampe er ved at tære på kræfterne i AC Horsens, og de seneste uger er skadeslisten vokset. Mod Lyngby var det bl.a. Hallur Hansson, der måtte melde fra.



Han er nu blevet undersøgt og har fået konstateret et træthedsbrud under foden.



Der er dog ikke tale om en voldsom skade.



Mens holdkammeraten Joseph Mensah ikke kommer til at spille mere i denne sæson på grund af et træthedsbrud i skinnebenet, forventer Hallur Hansson allerede at være i spil til kampen mod AGF fredag. I mandags fik han lagt en blokade, og den skulle gerne sikre, at den færøske landsholdspiller kan spille efteråret færdig.

Annonce

Tæt program

- Jeg forsøger at træne inden kampen mod AGF fredag, og forhåbentlig kan jeg melde mig klar, siger Hallur Hansson, der dog allerede har indstillet sig på, at det i tilfælde af en klarmelding nok kun rækker til en plads på bænken mod AGF.



- Vi skal spille igen allerede onsdag mod FC Nordsjælland, så vi skal have fordelt ressourcerne. Jeg satser på, at blokaden kan betyde, jeg kan være med i de sidste kampe, og så får jeg en lang pause til at hvile foden i bagefter, siger Hallur Hansson.



Han har tidligere i karrieren haft problemer med den samme knogle under foden.



- Jeg har kunnet styre det indtil nu, men sidste onsdag kunne jeg nærmest ikke gå. Jeg havde ellers trænet uden problemer om tirsdagen, siger Hallur Hansson.



Han har haft et hårdt efterår med stort set fuld spilletid -1420 minutter ud af 1530 mulige. Dertil er kommet landskampe for Færøerne og spilletid i et par af AC Horsens' pokalkampe.